**J E G Y Z Ő K Ö N Y V**

**Készült:** Pétervására Város Önkormányzat Képviselő-testületének 2014. november 18-án (kedden) 15.00 órakor megtartott ülésén.

**Jelen vannak:** Eged István FIDESZ-KDNP polgármester

Boros Csaba FIDESZ-KDNP alpolgármester

Barta Gábor képviselő

Juhász Attila képviselő

Tóth János képviselő

Varró Magdolna képviselő

**Meghívottak:** Dr. Varga Attila jegyző

Dr. Kerekes Tibor aljegyző

Braun József pénzügyi oszt. vez.

Deli Orsolya ügykezelő

Kovácsné Égető Edit jkv.

**Eged István FIDESZ-KDNP polgármester**

Köszönti az ülés résztvevőit, megállapítja az ülés határozatképességét, mert a 7 képviselőből 6 fő jelen van. Az ülést megnyitja. Javasolja a meghívón feltüntetett napirendi pontok tárgyalását, amit a képviselők egyhangúan elfogadtak.

**NAPIRENDI PONTOK**

1. Döntés az SZMSZ módosításáról.

Előterjesztő: Eged István polgármester

1. A helyi népszavazás szabályairól szóló rendelet-tervezet megtárgyalása.

Előterjesztő: Dr. Varga Attila jegyző

1. A szociális célú tüzelőanyag juttatásának szabályairól szóló rendelet-tervezet megtárgyalása.

Előterjesztő: Dr. Varga Attila jegyző

1. A képviselői tiszteletdíjról szóló rendelet-tervezet megtárgyalása.

Előterjesztő: Dr. Varga Attila jegyző

1. A Pétervására város gyermekjóléti és gyermekvédelmi feladatainak 2013. évi ellátásáról szóló átfogó értékelésének kiegészítése.

Előterjesztő: Eged István polgármester

1. Kérdések, interpellációk.

**Napirendi pontok tárgyalása**

**1./ Napirend**

Döntés az SZMSZ módosításáról.

**Dr. Varga Attila jegyző**

A Képviselő-testület feladata, hogy az alakuló ülésen, vagy az azt követő ülésen az SZMSZ-t felülvizsgálja, a szükséges módosításokat végrehajtsa.

Az önkormányzati választással létrejött változásokat a jegyzőnek át kell vezetni a rendeleten.

Ezzel a napirenddel kapcsolatban várja a kérdéseket, hozzászólásokat.

**Boros Csaba alpolgármester**

Az ápolási díjat nem szüntettük meg (méltányosságit)?

**Varró Magdolna képviselő**

Nem, csak szigorítottunk rajta.

**Eged István FIDESZ-KDNP polgármester**

A méltányossági ápolási díj maradt, illetve a lakásfenntartási támogatást a testület átruházta jegyzői hatáskörbe.

Kérdezi, hogy ezzel kapcsolatban van-e még kérdés, hozzászólás?

Amennyiben nincs, kéri, hogy aki egyetért, az SZMSZ módosításával az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzat Képviselő-testületének**

**22/2014. (XI.19.) önkormányzati rendelete**

**Pétervására Város Önkormányzatának Szervezeti és Működési Szabályzatáról szóló 4/2007. (III. 30.) rendeletének – a továbbiakban: R – módosításáról**

Pétervására Város Önkormányzatának Képviselőtestülete (a továbbiakban: Képviselőtestület) a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 42. § 1. pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a Szervezeti és Működési Szabályzatáról szóló 4/2007. (III. 30.) rendeletének – a továbbiakban: R. – a módosításáról a következőt rendeli el:

**1. §**

A R. 11. § (2) bekezdése az alábbiak szerint módosul:

„(2) Az alakuló ülést a polgármester hívja össze és vezeti.”

**2. §**

A R. 12. § (1) bekezdése az alábbiak szerint módosul:

„(1) A polgármester felkérésére a Helyi Választási Bizottság Elnöke tájékoztatást ad a helyi önkormányzati képviselők választásáról.”

**3. §**

A R. 14. § (2) bekezdése első mondata az alábbiak szerint módosul:

„(2) A választást háromtagú szavazatszámláló bizottság bonyolítja le, amelynek tagjai a jegyző, a helyi választási bizottság elnöke, és a jegyzőkönyvvezető. ………………..”

**4. §**

A R. 41. § (4) bekezdése az alábbiak szerint módosul:

„(4) A képviselőtestület rendeleteit évenként 1-től kezdődően, folyamatos arab sorszámmal kell ellátni és fel kell tüntetni az évszámot. Az évszámot követően zárójelben a kihirdetés hónapját (római számmal) és napját (arab számmal) kell feltüntetni. A rendelet megjelölése: Pétervására Város Önkormányzat Képviselőtestületének …/20… (kihirdetési hó, nap) rendelete. A rendelet rövid megjelölése: ...../20.... (kihirdetési hó, nap) Pétervására Ör.”

**5. §**

A R. 50. § (1) bekezdése az alábbiak szerint módosul:

„(1) A bizottság elnökét és - az elnökkel együtt számított - tagjainak több mint felét a képviselők közül kell választani. Nem lehet a bizottság elnöke vagy tagja a polgármester, alpolgármester.”

**6. §**

A R. 59. § (2) bekezdése az alábbiak szerint módosul:

„(2) A polgármester foglalkoztatási viszonyaival kapcsolatos szabályokat, valamint az összeférhetetlenségre vonatkozó rendelkezéseket a Mötv., a közszolgálati tisztviselőkről szóló 2011. évi CXCIX. törvény (Kttv.), valamint a Pétervásárai Közös Önkormányzati Hivatala köztisztviselőinek Közszolgálati Szabályzatáról szóló jegyzői utasítás határozzák meg.”

**7. §**

A R. 64. § (2) bekezdés f) pontja az alábbiak szerint módosul:

„f) Pétervására város, Szajla, Terpes, Váraszó és Kisfüzes község önkormányzatai Óvodafenntartó Társulása;”

**8. §**

A R. 66. § (1) bekezdése az alábbiak szerint módosul:

„(1) A képviselőtestület önálló rendeletben szabályozza a helyi népszavazás rendjét.”

**9. §**

A R. 1., 2., 3. és 4. mellékletei helyébe e rendelet 1., 2., 3. és 4. melléklete lép.

**Záró rendelkezések**

**10. §**

Ez a rendelet a kihirdetését követő napon lép hatályba, és az azt követő napon hatályát veszti.

Pétervására, 2014. november 18.

|  |  |
| --- | --- |
| Eged István  FIDESZ-KDNP  polgármester | Dr. Varga Attila  jegyző |

**1. melléklet a 22/2014. (XI.19.) rendelethez**

1. melléklet a 4/2007. (III. 30.) rendelethez

A 2014. október 12.-én megválasztott települési önkormányzati képviselők

névsora

Név Lakóhely

Eged István polgármester FIDESZ-KDNP Pétervására, Köztársaság út 36.

Boros Csaba alpolgármester FIDESZ-KDNP Pétervására, Keglevich út 15/2.

Abelovszki Ildikó képviselő független Pétervására, Táncsics út 14.

Barta Gábor képviselő FIDESZ-KDNP Pétervására, Köztársaság út 3.

Juhász Attila képviselő FIDESZ-KDNP Pétervására, Táncsics út 16.

Tóth János képviselő független Pétervására, Széchenyi István utca 1.

Varró Magdolna képviselő független Pétervására, Máriássy út 11.

**2. melléklet a 22/2014. (XI.19.) rendelethez**

2. melléklet a 4/2007. (III. 30.) rendelethez

A polgármester, alpolgármester, önkormányzati képviselő esküokmánya

"Én, ……………………………………………….(eskütevő neve) becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; ………………………………………(a képviselő/polgármester/alpolgármester) tisztségemből eredő feladataimat Pétervására település fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.

(Az eskütevő meggyőződése szerint)

Isten engem úgy segéljen!"

Pétervására, 20… év …….. hó ……. nap

…………………………………..

eskütevő aláírása

Igazolom, hogy a fenti esküt Pétervására Város Önkormányzatának polgármestere, alpolgármestere, önkormányzati képviselője a képviselőtestület előtt a 20… év ……… hó …….. nap megtartott alakuló ülésén letette.

Pétervására, 20… év …….. hó ……. nap …………………………………..

Helyi Választási Bizottság elnöke

**3. melléklet a 22/2014. (XI.19.) rendelethez**

3. melléklet a 4/2007. (III. 30.) rendelethez

A KÉPVISELŐTESTÜLET ÁLLANDÓ BIZOTTSÁGAI

1. Pénzügyi és Ügyrendi Bizottság

|  |  |
| --- | --- |
| Elnöke: | Varró Magdolna |
| Képviselő tagja: | Barta Gábor FIDESZ-KDNP |
| Nem képviselő tagja: | Szántóné Drotár Judit |

2. Városüzemeltetési és Sport Bizottság

|  |  |
| --- | --- |
| Elnöke: | Tóth János |
| Képviselő tagja: | Juhász Attila FIDESZ-KDNP |
| Nem képviselő tagja: | Szántó Árpád |

3. Szociális, Művelődési és Oktatási Bizottság

|  |  |
| --- | --- |
| Elnöke: | Barta Gábor FIDESZ-KDNP |
| Képviselő tagja: | Abelovszki Ildikó |
| Képviselő tagja: | Tóth János |
| Nem képviselő tagja: | Eged János |
| Nem képviselő tagja: | Szántó Lászlóné |

**4. melléklet a 22/2014. (XI.19.) rendelethez**

4. melléklet a 4/2007. (III. 30.) rendelethez

**ÁTRUHÁZOTT HATÁSKÖRÖK**

**1. POLGÁRMESTERRE**

**Döntés:**

a) az önkormányzati segélyről,

b) köztemetésről.

**2. SZOCIÁLIS, MŰVELŐDÉSI és OKTATÁSI BIZOTTSÁGRA**

**Döntés:**

a) a felsőoktatási szociális ösztöndíj támogatásról (Bursa Hungarica),

b) az Időskorúak Otthona személyi térítési díjairól,

c) méltányossági ápolási díjról.

**2./ Napirend**

A helyi népszavazás szabályairól szóló rendelet-tervezet megtárgyalása.

**Dr. Varga Attila jegyző**

A jelenlegi népszavazási rendelet jelentős módosításokkal felelne meg a hatályos jogszabályoknak, ezért teljesen új rendelet-tervezetet készített elő. Kéri a rendelet-tervezet megtárgyalását és annak elfogadását.

**Eged István FIDESZ-KDNP polgármester**

Kérdezi, hogy ezzel kapcsolatban van-e még kérdés, hozzászólás?

Amennyiben nincs, kéri, hogy aki egyetért, a helyi népszavazás szabályairól szóló rendelettel az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzat Képviselő-testületének**

**23/2014. (XI.19.) önkormányzati rendelete**

**a helyi népszavazásról**

Pétervására Város Önkormányzat Képviselő-testülete (a továbbiakban: Képviselőtestület) az Alaptörvény 32. cikk (1) bekezdés a) pontjában és a (2) bekezdésben biztosított jogkörében eljárva, a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény (a továbbiakban: Nsztv.) 92. §-ában kapott felhatalmazás alapján a helyi népszavazásról a következőket rendeli el:

**1. §**

E rendelet hatálya kiterjed a helyi népszavazásban részt vevő választópolgárokra, a Képviselőtestületre és szerveire, valamint a helyi választási irodára, valamint a helyi választási bizottságra.

**2. §**

(1) A helyi népszavazást a polgármesternél kezdeményezheti:

a) a Nsztv. 34. § (1) bekezdés a)-b) pontjában meghatározott személyek és szervezetek, vagy

b) a helyi választópolgárok 20 %-a.

(2) Ha az (1) bekezdés b) pontjában meghatározott számú választópolgár kezdeményezi a népszavazást a Képviselőtestület köteles azt elrendelni.

(3) A népszavazási kezdeményezés, illetve az aláírásgyűjtő ív jogszabályoknak való megfelelőségének vizsgálata a helyi választási iroda vezetőjének, az aláírásgyűjtő íven szereplő kérdés hitelesítése vagy annak megtagadása a helyi választási bizottság hatáskörébe tartozik.

**3. §**

(1) E rendelet 2014. november 15. napján lép hatályba.

(2) E rendelet hatálybalépésével egyidejűleg hatályát veszti Pétervására Város Önkormányzat Képviselő-testületének a helyi népszavazás és népi kezdeményezés szabályozásáról szóló 4/2001.(III.30.) számú rendelete.

Pétervására, 2014. november 18.

|  |  |
| --- | --- |
| Eged István  FIDESZ-KDNP | Dr. Varga Attila  jegyző |
| polgármester |  |

**3./ Napirend**

A szociális célú tüzelőanyag juttatásának szabályairól szóló rendelet-tervezet megtárgyalása.

**Dr. Varga Attila jegyző**

Tájékoztatja a képviselő-testületet, hogy a települési önkormányzatok szociális célú tüzelőanyag vásárláshoz kapcsolódó kiegészítő támogatásról szóló BM rendelet alapján a települési önkormányzatok a támogatásból vásárolt tűzifát 2015. február 15-ig a szabályozásoknak megfelelően osztja ki a rászorulóknak.

A BM rendelet alapján a szociális rászorultság és a 2014. évi igénylés részletes feltételeit rendeletben szabályozza.

Kéri a rendelet-tervezet megtárgyalását és annak elfogadását.

**Eged István FIDESZ-KDNP polgármester**

Kérdezi, hogy ezzel kapcsolatban van-e még kérdés, hozzászólás?

Amennyiben nincs, kéri, hogy aki egyetért, a szociális célú tüzelőanyag juttatásának szabályairól szóló rendelettel az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzat Képviselő-testületének**

**24/2014. (XI.19.) önkormányzati rendelete**

**a szociális célú tüzelőanyag juttatásának szabályairól**

Pétervására Város Önkormányzata Képviselőtestülete az Alaptörvény 32. cikk (1) bekezdésének a) pontjában és (2) bekezdésében biztosított jogalkotói hatáskörében eljárva, valamint a települési önkormányzatok szociális célú tüzelőanyag vásárláshoz kapcsolódó kiegészítő támogatásáról szóló 46/2014. (IX.25.) BM rendelet 2. §-ában kapott felhatalmazás alapján a következőket rendeli el:

**1. §**

(1) E rendelet területi hatálya Pétervására város közigazgatási területére terjed ki.

(2) E rendelet személyi hatálya Pétervására város közigazgatási területén lakóhellyel rendelkező, a szociális igazgatásról és szociális ellátásokról szóló 1993. évi III. törvény (a továbbiakban: Szt.) 3. §-ában meghatározott személyekre terjed ki.

**2. §**

(1) A Képviselőtestület kérelemre, egyedi elbírálás alapján természetbeni juttatásként tüzelőanyag támogatást nyújt azon szociális rászorultaknak, akik háztartásában az egy főre számított havi jövedelem nem haladja meg a 30.000,- Ft-ot, egyedül élő esetén az öregségi nyugdíj mindenkori legkisebb összegének 120 %-át.

A kérelem elbírálásánál előnyt élveznek:

a) a lakásfenntartási támogatásban részesülő személyek;

b) az aktív korúak ellátása keretében

ba) a foglalkoztatást helyettesítő támogatásra;

bb) rendszeres szociális segélyre jogosult személyek;

c) az időskorúak járadékában részesülő személyek;

d) adósságkezelési támogatáshoz kapcsolódó adósságcsökkentési támogatásban részesülő személyek;

e) a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelő család.

(2) Az eljárás kérelemre indul, az indokolást is tartalmazó kérelmet, a Pétervásárai Közös Önkormányzati Hivatal szociális ügyintézőjénél lehet benyújtani – 2014. december 12. napjáig – az erre rendszeresített formanyomtatványon.

(3) A kérelemhez csatolni kell Pétervására Város Önkormányzata Képviselőtestületének a szociális igazgatásról és az egyes szociális ellátási formák szabályairól szóló 12/2011. (IV.29.) önkormányzati rendeletének 6. § (2)-(3) bekezdésében foglaltakat.

(4) A jövedelemszámításnál az Szt. 10. § (4) bekezdésében foglaltak szerint kell eljárni.

(5) Ezen rendelet alapján, az egy háztartáson belüli kérelmezők egyszer jogosultak támogatásra.

**3. §**

(1) A természetben nyújtott szociális célú tüzelőanyag támogatás mennyisége legfeljebb 5 m3 tűzifa, vagy 6 q szén háztartásonként.

(2) A Képviselőtestület a kérelmek elbírálását a polgármesterre ruházza át.

**4. §**

E rendelet a kihirdetését követő napon lép hatályba.

Pétervására, 2014. november 18.

Eged István Dr. Varga Attila

FIDESZ-KDNP jegyző

polgármester

**4./ Napirend**

A képviselői tiszteletdíjról szóló rendelet-tervezet megtárgyalása.

**Eged István FIDESZ-KDNP polgármester**

Az alpolgármester úr tiszteletdíját kérte, hogy az anyagban leírt összegben határozzák meg.

Képviselő-testület tiszteletdíjának kifizetése nem veszélyeztetheti az önkormányzat költségvetését.

**Varró Magdolna képviselő**

Javasolja, hogy az alpolgármester ne mondjon mindig le a juttatásáról, azért mert az előzőekben ez így volt szokás.

A tiszteletdíj nem fizetés. A nevében benne van, hogy „tiszteletdíj”.

Ez a munka nem kis fáradsággal jár.

**Eged István FIDESZ-KDNP polgármester**

Pétervásárán a képviselők tiszteletdíja már nagyon régen nem változott.

A képviselők kiveszik a dolgukat a munkából.

A költségvetés tervezésénél ezt figyelembe kell venni. Ki lehet dolgozni egy méltányos, indokolható tiszteletdíj emelést.

Kéri, hogy az alpolgármester tiszteletdíjára is térjenek vissza a jövő évi költségvetés tervezésénél.

Kérdezi, hogy ezzel kapcsolatban van-e még kérdés, hozzászólás?

Amennyiben nincs, kéri, hogy aki egyetért, a képviselői tiszteletdíjról szóló rendelettel az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzat Képviselő-testületének**

**25/2014. (XI.19.) önkormányzati rendelete**

**a polgármester juttatásairól, valamint a helyi önkormányzati képviselők**

**és nem képviselő bizottsági tagok tiszteletdíjáról és költségtérítéséről**

Pétervására Város Önkormányzat Képviselőtestülete a továbbiakban: Képviselőtestület) az Alaptörvény 32. cikk (1) bekezdés a) pontjában és a (2) bekezdésben biztosított jogkörében eljárva, a Magyarország helyi önkormányzatairól szóló 2011. évi CLXXXIX. törvény (Mötv.) 35. § (1) bekezdésében, 71. § (1), és (6) bekezdéseiben kapott felhatalmazás alapján az alábbiakat rendeli el:

**A rendelet hatálya**

**1. §**

E rendelet hatálya kiterjed Pétervására Város Önkormányzata polgármesterére, a helyi önkormányzati képviselőkre, illetőleg az önkormányzati bizottságok megválasztott nem képviselő tagjaira.

**Polgármesteri tisztség ellátása**

**2. §**

A közszolgálati jogviszonyban álló polgármester főállásban látja el a tisztségét.

**Díjazás**

**3. §**

(1) Külföldi kiküldetés esetén a tényleges napidíjat, és kiküldetés során felmerülő szükséges és igazolt többletköltségeket kell megtéríteni.

(2) A polgármestert a közszolgálati tisztviselőkről szóló 2011. évi CXCIX. törvény (Kttv.) 151. §-a szerint cafetéria, és a Mötv. 71. § (6) bekezdése alapján költségtérítés illeti meg.

(3) A polgármestert a Kttv. 150. §-a szerint illeti meg a jubileumi jutalom.

**Önkormányzati képviselők és nem képviselő**

**bizottsági tagok illetve az alpolgármester tiszteletdíja**

**4. §**

(1) A Képviselőtestület a települési képviselők havi tiszteletdíját 50.200,-Ft-ban állapítja meg (alapdíj).

(2) A képviselőtestület állandó bizottsági elnökeinek havi tiszteletdíja 75.300,- Ft

(3) A képviselőtestület állandó bizottságai nem képviselő tagjai tiszteletdíja 10.568,-Ft

(5) A képviselőtestület a társadalmi megbízatású alpolgármester havi tiszteletdíját a Mötv. 80. § (2) bekezdésben meghatározott 157.010,- Ft helyett – a társadalmi megbízatású alpolgármester írásban benyújtott kérése alapján – 100.000,- Ft-ban határozza meg.

**5. §**

(1) A képviselő köteles részt venni a testület munkájában, beleértve a társult képviselőtestületet is, a nem képviselő bizottsági tagok pedig a bizottság ülésén.

(2) A települési képviselő vagy nem képviselő bizottsági tag, amennyiben testületi ülésről vagy bizottsági ülésről igazolatlanul hiányzik, úgy a következő hónapra tiszteletdíjat a Pétervására Város Önkormányzat Képviselőtestületének Szervezeti és Működési Szabályzatáról szóló 4/2007. (III.30.) önkormányzati rendeletének 45. § (2)bekezdése szerint csökkenteni kell.

(3) Az ülésekről indokolt esetben a polgármester vagy a bizottság elnöke távolmaradást engedélyezhet.

(4) A testületi üléseken illetve munkaüléseken készült jegyzőkönyvben, vagy emlékeztetőben illetve a jelenléti ívben is fel kell tüntetni a hiányzás okát. A jelenléti ívvel kell a jegyzőkönyvvezetőnek a Pétervásárai Közös Önkormányzati Hivatal Pénzügyi Osztályát értesíteni az igazolatlan hiányzásról.

**Záró rendelkezés**

**6. §**

Ez a rendelet kihirdetése napján lép hatályba, rendelkezéseit azonban 2014. október 12-től kell alkalmazni.

Pétervására, 2014. november 18.

Eged István Dr. Varga Attila

FIDESZ-KDNP jegyző

polgármester

**5./ Napirend**

A Pétervására város gyermekjóléti és gyermekvédelmi feladatainak 2013. évi ellátásáról szóló átfogó értékelésének kiegészítése.

**Dr. Varga Attila jegyző**

A Szociális és Gyámhivatal jelezte, hogy a 2014. május 29-én elfogadott 2013. évi gyermekvédelmi beszámoló nem tartalmazza, hogy volt-e hatósági ellenőrzés az intézménynél, illetve, hogy alakul a fiatalkorúak bűnelkövetők száma hogy alakul.

Elmondja, hogy az intézménynél volt hatósági ellenőrzés. A fiatalkorú bűnelkövetők számáról a rendőrség nem szolgáltat adatot.

Kérem, hogy a testület tárgyalja meg és fogadja el a mellékelt anyagot.

**Eged István FIDESZ-KDNP polgármester**

Kérdezi, hogy ezzel kapcsolatban van-e valakinek kérdése, hozzászólása?

Amennyiben nincs kérdés kéri, hogy aki egyetért a Pétervására város gyermekjóléti és gyermekvédelmi feladatainak 2013. évi ellátásáról szóló átfogó értékelésének kiegészítésével, az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 135/2014. (XI.18.) határozata**

**Pétervására Város Önkormányzatának Képviselő-testülete – a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése alapján – megtárgyalta az önkormányzat gyermekjóléti és gyermekvédelmi feladatainak 2013. évi ellátásáról készített átfogó értékelés kiegészítését, és azt jelen határozatával jóváhagyta.**

**Felelős: Dr. Varga Attila jegyző**

**Határidő: 30 nap a gyámhatóság részére történő megküldésre**

**6./ Napirend**

Kérdések, interpellációk.

**Eged István FIDESZ-KDNP polgármester**

Tájékoztatja a jelenlévőket, hogy a közbiztonsági helyzetről beszámoló érkezett hozzá.

A decemberi testületi ülésen szeretne egy közbiztonsági beszámolót tartani.

**Varró Magdolna képviselő**

Kéri, hogy az orvosok (házi- és gyermekorvos, fogorvos) elérhetőségét a Rendőrségnek adják meg körzetekre lebontva.

**Boros Csaba alpolgármester**

Működik a térfigyelő kamera. Kérdezi, hogy a rendőrök szokták nézni?

**Dr. Varga Attila jegyző**

Igen, ha olyan esemény van.

**Boros Csaba alpolgármester**

A szemetelés miatt kérdezi. Vissza lehetne nézni, hogy ki szemetel.

**Dr. Varga Attila jegyző**

Képtelenségnek tartja, nagyon nagy az adatbázis.

**Varró Magdolna képviselő**

Esetleg majd a polgárőrség átvehetné.

**Dr. Varga Attila jegyző**

Személyiségi jogokat sérthet. Úgy lehet megoldani, hogy jogosultságot kell adni a polgárőrségnek.

Közterület felügyeleti státuszt.

**Varró Magdolna képviselő**

Az a véleménye, hogy a polgárőrségre kellene ezt rábízni.

**Juhász Attila képviselő**

Közterület felügyeleti jog nem adható a polgárőröknek.

**Dr. Varga Attila jegyző**

Nem tudja.

**Eged István FIDESZ-KDNP polgármester**

A továbbiakban még a következő dolgokról kellene döntést hoznunk.

1. Országos Egyesület A Mosolyért Közhasznú Egyesület támogatása.
2. Gyermekkert Alapítvány ügyvédi munkadíja.
3. Óvoda (átcsoportosítás)
4. Focicsapat kérelme.

**Eged István FIDESZ-KDNP polgármester**

Első, amiről dönteni kell A Mosolyért Közhasznú Egyesület. Gyógyíthatatlan betegségben szenvedő gyerekeket karol fel. Szeretné, ha támogatnák.

Kérdezi, hogy ezzel kapcsolatban van-e valakinek kérdése, hozzászólása?

Amennyiben nincs kérdés kéri, hogy aki egyetért az Országos Egyesület A Mosolyért Közhasznú Egyesület támogatásával, az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 136/2014. (XI.18.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) úgy dönt, hogy 10.000,- + 10.000,- Ft-tal összesen 20.000,-Ft-tal támogatja az Országos Egyesület a Mosolyért Közhasznú Egyesületet.

2. A Képviselőtestület a felhalmozási kerete terhére biztosítja a támogatást.

Határidő: azonnal

Felelős polgármester

**Eged István FIDESZ-KDNP polgármester**

A következő pedig az, hogy a Gyermekkeret Alapítvány alapító okiratát módosítani kellett. Ennek az irat elkészítéséhez ügyvédet bíztak meg.

Szeretnék, ha az ügyvédi megbízás díj összegével támogatná az önkormányzat az alapítványt

Kérdezi, hogy ezzel kapcsolatban van-e valakinek kérdése, hozzászólása?

Amennyiben nincs kérdés kéri, hogy aki egyetért a Gyermekkert Alapítvány támogatásával, az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 137/2014. (XI.18.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) úgy dönt, hogy összesen 63.500 Ft-tal - a Városrehabilitációs pályázattal kapcsolatos Alapító Okirati módosítások ügyvédi munkadíjával - támogatja a Gyermekkert Alapítványt.

2. A Képviselőtestület a felhalmozási kerete terhére biztosítja a támogatást.

Határidő: azonnal

Felelős polgármester

**Eged István FIDESZ-KDNP polgármester**

A harmadik dolog, amiről szót kell ejtenünk az az óvodával kapcsolatos.

Mindenki olvashatta az intézményvezető által írt levelet.

Kérdezi, hogy ezzel kapcsolatban van-e valakinek kérdése, hozzászólása?

Amennyiben nincs kérdés kéri, hogy aki egyetért, a fentiekkel az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 138/2014. (XI.18.) határozata**

1. Pétervására Város Önkormányzatának Képviselő-testülete (a továbbiakban: Képviselőtestület) a Pétervásárai Napközi otthonos Óvodánál történt költségvetési előirányzat módosítását - mellékelt tartalommal - elfogadja.

2. A Képviselő-testület utasítja a jegyzőt, hogy gondoskodjon az előirányzat változások zárszámadási rendeleten történő átvezetéséről.

Felelős: Eged István polgármester

Dr. Varga Attila jegyző

Határidő: 2015. április 15.

**Eged István FIDESZ-KDNP polgármester**

Ejtsünk pár szót a Sportegyesület kérelméről.

Mindenki olvashatta levelet.

Kérdezi, hogy ezzel kapcsolatban van-e valakinek kérdése, hozzászólása?

**Boros Csaba alpolgármester**

A labdarúgó szakosztályon belül hét csapat működik.

Több mint 150 fő igazolt tag van.

Ahhoz, hogy a pályán és környezetében mindig ilyen szép legyen a fű az plusz 80-100.000 Ft-ot jelent havonta.

**Tóth János képviselő**

Lehet-e tudni valamit, hogy jövőre mit támogatnak jobban?

**Braun József pénzügyi osztályvezető**

Még nem lehet tudni.

**Tóth János képviselő**

Jó lenne, ha a sportot jobban támogatnák.

**Abelovszki Ildikó képviselő**

A gyerekeknek nagyon fontos, hogy sportolhatnak.

**Eged István FIDESZ-KDNP polgármester**

Kérdezi, hogy ezzel kapcsolatban van-e valakinek kérdése, hozzászólása?

Amennyiben nincs kérdés kéri, hogy aki egyetért a Sportegyesület támogatásával, az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 139/2014. (XI.18.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) úgy dönt, hogy összesen 500.000 Ft-tal támogatja a Pétervásárai Sportegyesület Labdarúgó Szakosztályát.

2. A Képviselőtestület a felhalmozási kerete terhére biztosítja a támogatást.

Határidő: azonnal

Felelős polgármester

**Eged István FIDESZ-KDNP polgármester**

Kiosztásra került a polgárőrséggel kapcsolatos levél.

Rendőrség támogatja ezt a kezdeményezést.

Pétervásárán van olyan személy, aki ezt a kezdeményezést felvállalná.

A költségvetés tárgyalásánál figyelembe kell venni.

**Varró Magdolna képviselő**

Nagyon támogatja ezt a kezdeményezést.

Aki ezt az egyesületet szeretné létrehozni olyan személy, akinek több évtizedes tapasztalata, van a rendészetben.

**Boros Csaba alpolgármester**

Támogatja a létrehozását.

Nem csak a bűnüldözés, hanem a segítségnyújtás is a feladataik közé tartozna.

**Eged István FIDESZ-KDNP polgármester**

Egyetért a támogatással. A költségvetésben figyelembe fogják venni.

**Varró Magdolna képviselő**

Szeretné, hogy ha úgy lehetne megoldani, hogy ez az egyesület már január 1-től működjön.

(Felhívja a figyelmet, az időseknek az esti zavarására.)

**Eged István FIDESZ-KDNP polgármester**

Jelezni fogja, hogy kezdjék el a szervezést. Legalább két hónapba telik az egyesület elindítása.

Térjenek át Suha Bertalan féle kérelemre. A levél a mai nap érkezett. Kiosztásra került.

A leírtaknak utána fognak nézni, és vissza fog kerülni a testület elé.

Tarthatatlannak tartja a Szőlő utcai állapotokat.

Kérdezi, hogy van-e még valakinek valami bejelenteni valója, kérdése?

**Tóth János képviselő**

A díszkivilágítással kapcsolatban elmondja, hogy az ára megegyezik a tavalyi árral.

Egyeztetni kell velük.

**Eged István FIDESZ-KDNP polgármester**

Jó lenne a tér közepére egy fenyőfa, ez ügyben egyeztetni kell ez Erdészettel.

**Tóth János képviselő**

Óriási súlya van egy nagy fenyőnek.

**Eged István FIDESZ-KDNP polgármester**

A fenyő díszítésével megbíznák a gyerekeket (iskola, óvoda).

**Tóth János képviselő**

A díszkivilágítást akkor egyeztetni kell Boros úrral.

**Abelovszki Ildikó képviselő**

Szeretné megjegyezni, hogy a szelektív hulladékgyűjtő környéke katasztrofálisan néz ki.

Nem hiszi, hogy ennek a szigetnek a város közepén van a helye. Teljesen kiszedik belőle a szemetet a kukázók. Át kellene helyezni.

**Boros Csaba alpolgármester**

Nem lenne az rossz dolog, csak a PEVIK-nek többször kellene a konténereket üríteni.

**Juhász Attila képviselő**

Zárt konténert kellene használni.

**Eged István FIDESZ-KDNP polgármester**

Esetleg a volt COOP udvarán megoldható lenne. Megkérdezi.

**Boros Csaba alpolgármester**

Nagyon sok lakossági panasz érkezik hozzá a CBA-val kapcsolatban.

Szinte mindig csak egy pénztár megy, ahol több méteres sorokban állnak a fizetni akaró vásárlók. Ezért sem a hús pulthoz, sem a tejes hűtőhöz nem lehet hozzáférni a többi vásárlónak.

Többször szóvá tették már neki, hogy az újságban meghirdetett akciós termékeket nem lehetet megtalálni, vagy nem azon az áron kapták meg.

**Braun József pénzügyi osztályvezető**

Személyesen is igazolhatja, hogy nagyon drága bolt. A környéken üzemelő CBA áruházak mind olcsóbbak, mint ez. Áru sincs rendesen.

**Eged István FIDESZ-KDNP polgármester**

Térjenek át más témára, a jutalomra.

A tavalyi évhez hasonlóan az idén is szeretnének jutalmat osztani a dolgozóknak (Báziskonyha, Műv.ház., Eü. központ, Időskorúak otthona, pm., stb.), kiemelve azokat a személyeket, akik a pályázatokon dolgoztak.

**Braun József pénzügyi osztályvezető**

Erzsébet-utalványról lenne szó.

**Varró Magdolna képviselő**

Mindenkép támogatja.

**Eged István FIDESZ-KDNP polgármester**

Kérdezi, hogy a jutalommal kapcsolatban van-e valakinek kérdése, hozzászólása?

Amennyiben nincs kéri, hogy aki egyetért azzal, hogy legyen béren kívüli juttatás a dolgozóknak, illetve a báziskonyhán dolgozóknak az kézfelemeléssel szavazzon.

A Képviselő-testület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 140/2014. (XI.18.) határozata**

**1.** Pétervására Város Önkormányzat Képviselőtestülete (a továbbiakban: Képviselőtestület) az önkormányzati dolgozók, a Napköziotthonos Óvoda, az Idősek Otthona, a Szántó Vezekényi István Művelődés Háza és Könyvtár közalkalmazottai, polgármester, képviselők részére, a 2014. évben végzett takarékos gazdálkodás elismerésére - nettó 2.800.000 Ft összértékben - étkezési, illetve ajándék Erzsébet utalványt ad.

**2.** A Képviselőtestület felkéri a polgármestert, hogy intézkedjen a fenti utalványok december hónapban történő kiutalásáról.

Határidő: 2014. november 30.

Felelős: polgármester

**Pétervására Város Önkormányzat képviselőtestületének 141/2014. (XI.18.) határozata**

Pétervására Város Önkormányzat Képviselő-testülete úgy dönt, hogy a Báziskonyha intézményéhez év végi étkezési Erzsébet utalvány adása céljából összesen 210.000,-Ft keretösszeget átad az önállóan gazdálkodó intézményének.

Határidő: azonnal

Felelős: Eged István polgármester

**Tóth János képviselő**

Tájékoztatásul elmondja, hogy részt vett a Karitasz ülésen, ahol a segélyezésen kívül szó esett az esetleges adókivetésről is.

**Dr. Varga Attila jegyző**

Az önkormányzat adót nem tud mire kivetni.

**Tóth János képviselő**

Nem lenne jobb a szociális kártya?

Ne legyen az, hogy több helyről is vesznek fel segélyt.

**Dr. Varga Attila jegyző**

Kapcsolatban állnak egymással az adatbázisok, így nem tudnak több helyről segélyt felvenni.

**Boros Csaba alpolgármester**

A Karitászhoz azzal mennek, hogy az önkormányzatnál nem kaptak segélyt.

**Varró Magdolna képviselő**

A Karitász nem tudhatna arról, hogy ki kapott segélyt. Nem tudnának visszaélni vele.

**Dr. Varga Attila jegyző**

Nem adhatnak ki ilyen jellegű információt.

**Eged István FIDESZ-KDNP polgármester**

A Karitászt már nagyon kihasználják.

A jószolgálatnak is megvannak a maga határai.

Nekik kellene nyilvántartást vezetni arról, hogy ki mikor milyen adományban részesült.

**Boros Csaba alpolgármester**

Jó, hogy van ez a szervezet. Sajnos vannak, akik visszaélnek vele.

**Eged István FIDESZ-KDNP polgármester**

Kérdezi, hogy van-e még kérdés, hozzászólás?

Amennyiben nincs, megköszöni a jelenlévők munkáját és az ülést bezárja.

**K.m.f.**

**Eged István Dr. Varga Attila**

**polgármester jegyző**